ഇത്തവണത്തെ ഇന്ത്യൻ പനോരമയിൽ നോൺ - ഫീച്ചർ വിഭാഗത്തിൽ ഇടംപിടിച്ച മൂന്ന് മലയാള ചിത്രങ്ങളിലൊന്ന് ഒരു ഷോർട്ട് ഫിലിം ആയിരുന്നു . രമ്യ രാജ് എന്ന നവാഗത സംവിധായികയുടെ ' മിഡ്നൈറ്റ് റൺ ' എന്ന ചിത്രം പ്രദർശിപ്പിക്കുന്ന പതിനൊന്നാമത്തെ ഫെസ്റ്റിവലാണ് ഗോവയിലേത് . ഹംഗറിയിലെ സെവൻഹിൽസ് ഇന്റർനാഷനൽ ഫിലിം ഫെസ്റ്റിവലിലും തുർക്കി അങ്കാറയിലെ മേളയിലും കലിഫോർണിയയിലും ഉൾപ്പെടെയുള്ള ഫെസ്റ്റിവലുകളിലേക്ക് ചിത്രം തെരഞ്ഞെടുക്കപ്പെട്ടിരുന്നു . ആദ്യചിത്രത്തിലേക്കുള്ള വഴികളെക്കുറിച്ച് സംസാരിക്കുന്നു രമ്യ . ഒപ്പം ഷോർട്ട് ഫിലിം ഫോർമാറ്റിന്റെ ദിനംപ്രതി വികസിച്ചുകൊണ്ടിരിക്കുന്ന ലോകത്തെക്കുറിച്ചും അത് നൽകുന്ന സാധ്യതകളെക്കുറിച്ചും . . നിർമ്മൽ സുധാകരൻ നടത്തിയ അഭിമുഖം . ആദ്യത്തെ രണ്ട് സിനിമകൾ അസിസ്റ്റ് ചെയ്ത് നിൽക്കുന്ന സമയത്ത് സ്വന്തമായി ഒരു സിനിമ ചെയ്യാനുള്ള ആലോചന നടന്നിരുന്നു . ഫഹദിനോട് സംസാരിച്ചിരുന്നു . ഫഹദും എക്സൈറ്റഡ് ആയിരുന്നു . പക്ഷേ നടക്കേണ്ട ഒരു മാസം മുൻപേ അത് അത് പല കാരണങ്ങളാൽ നീണ്ടുപോയി . അതൊരു തിരിച്ചടിയായിരുന്നു എന്നെ സംബന്ധിച്ച് . കാരണം ആ പ്രോജക്ടിന്റെ പുറത്ത് അത്രയും അധ്വാനിച്ചിരുന്നു . വലിയ ഡിപ്രഷനിലേക്ക് വീണുപോയി . ഒരു പുതിയ പ്രോജക്ട് ആലോചിക്കാൻ പറ്റുന്ന മാനസികാവസ്ഥ ഉണ്ടായിരുന്നില്ല . വിവാഹത്തോടെയാണ് പിന്നെ ജീവിതത്തിൽ ഒരു ചേഞ്ച് ഉണ്ടാവുന്നത് . ഒരാളുടെ സപ്പോർട്ട് കൂടി കിട്ടുകയാണല്ലോ . പിന്നീടാണ് മിഡ്നൈറ്റ് റണ്ണിന്റെ ആലോചന വരുന്നത് . കാരണം ഒരു ഫീച്ചർ ഫിലിം പ്രോജക്ടുമായി നിർമ്മാതാക്കളെയൊക്കെ സമീപിക്കുമ്പോൾ നമ്മളിത് എങ്ങനെ എക്സിക്യൂട്ട് ചെയ്യുമെന്ന് അവർ പലപ്പോഴും സംശയം പ്രകടിപ്പിക്കും . ഇനി ഒരു ഫീച്ചർ ഫിലിം ചെയ്യുന്നതിന് മുൻപ് ഒരു ഷോർട്ട് ഫിലിം ചെയ്യാം എന്ന് തീരുമാനിക്കുകയായിരുന്നു . മിഡ്നൈറ്റ് റൺ തെരഞ്ഞെടുക്കപ്പെടുന്ന പതിനൊന്നാമത്തെ ഫെസ്റ്റിവലാണ് ഇത് . ഷോർട്ട് ഫിലിമുകളുടെ അന്തർദേശീയ പ്രദർശന , വിപണന സാധ്യതകൾ എങ്ങനെയെല്ലാമാണ് ? കേരളത്തിലെ ഒരു ഷോർട്ട് ഫിലിം ഫെസ്റ്റിവലിന്റെ പ്രിലിമിനറി ജൂറിയായി വർക്ക് ചെയ്യുന്നുണ്ടായിരുന്നു മൂന്നാല് വർഷമായിട്ട് . ഗംഭീര വർക്കുകളാണ് അവിടെയൊക്കെ കണ്ടിട്ടുള്ളത് , പുറത്തുനിന്ന് വരുന്നതടക്കം . ഷോർട്ട് ഫിലിമിനെ സംബന്ധിച്ച് നമ്മുടെ നാട്ടിലുള്ള ഒരു പ്രവണതയായി തോന്നിയത് , വർക്ക് എത്രയും പെട്ടെന്ന് തീർത്തിട്ട് അത് യുട്യൂബിൽ അപ്ലോഡ് ചെയ്യുക എന്നതാണ് . പിന്നീട് അതിൽനിന്ന് ലഭിക്കുന്ന ഹിറ്റിന്റെ വലുപ്പം . പക്ഷേ അതോടെ അത് അവസാനിച്ചുപോവുകയാണ് . കാരണം വലിയ വലിയ ഫെസ്റ്റിവലുകളിലൊന്നും പിന്നീട് അവസരം കിട്ടില്ല . മികച്ച ഷോർട്ട് ഫിലിമുകൾ ചെയ്യുന്ന ഒരുപാട് ചെറുപ്പക്കാർ നമ്മുടെ നാട്ടിലുണ്ട് . പക്ഷേ ഒരുതരം ധൃതിയിൽ ആ വർക്കുകൾക്ക് വേണ്ടത്ര റീച്ച് ചെയ്യാൻ പറ്റാതെ വരുന്നു . പണത്തിന്റെ കാര്യത്തിലുള്ള സ്ട്രഗിൾ മനസിലാക്കാതെയല്ല ഈ പറയുന്നത് . പലപ്പോഴും ബുദ്ധിമുട്ടിയിട്ടായിരിക്കും നിർമ്മിക്കാനുള്ള ഫണ്ട് കണ്ടെത്തുന്നത് . ഈ ധൃതിപിടിക്കലിന്റെ ഒരു കാരണം അതായിരിക്കാം . മറ്റൊന്ന് യുട്യൂബിലിട്ട് ശ്രദ്ധിക്കപ്പെട്ടാൽ ഫീച്ചർഫിലിം ചെയ്യാനുള്ള അവസരം വേഗത്തിൽ ലഭിക്കും എന്നതുമാവാം . പക്ഷേ ഷോർട്ട് ഫിലിം നൽകുന്ന അവസരങ്ങൾ അതിനപ്പുറം വിശാലമാണ് . മിഡ്നൈറ്റ് റൺ ഇന്ത്യൻ പനോരമയിൽ അയച്ചത് വലിയ ആഗ്രഹത്തോടെ തന്നെയായിരുന്നു . ഇവിടെ പ്രദർശിപ്പിച്ച ദിവസം തന്നെ ഒരു പ്രധാന സ്ട്രീമിംഗ് പ്ലാറ്റ്ഫോം ഈ ചിത്രം വാങ്ങുന്നതിനായി സമീപിച്ചു . അതിന്റെ ചർച്ചകളിലേക്കും കടന്നു . ചിത്രം കണ്ടശേഷമാണ് അവർ ഞങ്ങളുടെ അടുത്തെത്തിയത് . ഇന്റർനാഷണൽ ഫെസ്റ്റിവലുകളിൽ പലതിലും കോപ്പിറൈറ്റ് പ്രൈസ് തരുന്നുണ്ട് . ശ്രദ്ധിക്കേണ്ട കാര്യം പടം ചെയ്തതിന് ശേഷം കൈയുംകെട്ടി ഇരിക്കരുത് . പണച്ചെലവുണ്ട് , എന്നാലും ഫെസ്റ്റിവലുകളിലേക്കൊക്കെ അയയ്ക്കാൻ ശ്രമിക്കണം . അതുകൂടി മുന്നിൽ കണ്ടിട്ടുവേണം ശരിക്കും ഒരു ഷോർട്ട് ഫിലിം നിർമ്മിക്കാൻ . ഹ്രസ്വചിത്രങ്ങളുടെ ലോകത്ത് ശരിക്കും എക്സ്പെരിമെന്റിനാണ് മാർക്കറ്റ് . ഫീച്ചർ ഫിലിം പോലെയല്ല , കണ്ണുംപൂട്ടി എക്സ്പെരിമെന്റ് ചെയ്യാം . അത്തരം പരീക്ഷണ ചിത്രങ്ങൾക്ക് വേണ്ടിയുള്ള ഇഷ്ടംപോലെ ഫെസ്റ്റിവലുകൾ ലോകത്തുണ്ട് . മിഡ്നൈറ്റ് റണ്ണിന്റെ പതിനൊന്നാമത് ഫെസ്റ്റിവലാണ് ഐഎഫ്എഫ്ഐ . ഹംഗറിയിലെയും കലിഫോർണിയയിലെയും പോളണ്ടിലെയും ചില ഫെസ്റ്റിവലുകൾക്ക് പിന്നാലെയാണ് ഇവിടെ സ്ക്രീൻ ചെയ്യുന്നത് . ബെലാറസിൽ നടന്ന കെനോസ്മെന മേളയിൽ നല്ല പ്രതികരണമാണ് കിട്ടിയത് . ചുരുങ്ങിയ വോട്ടുകൾക്കാണ് ഫൈനൽ റൌണ്ടിൽ നിന്ന് പുറത്തായത് . 2500 കാണികൾക്ക് ഇരിക്കാവുന്ന തീയേറ്ററിലായിരുന്നു ഹംഗറിയിലെ സെവൻ ഹിൽസ് ഫെസ്റ്റിവലിലെ പ്രദർശനം . അന്തർദേശീയ തലത്തിൽ മാത്രമല്ല , കേരളത്തിൽ തന്നെ നടക്കുന്ന താരതമ്യേന ചെറിയ ഫെസ്റ്റിവലുകളിലൊക്കെ പ്രൈസ് മണിയുണ്ട് ഇപ്പോൾ . കേരളത്തിൽ നിന്നുള്ള , ഷോർട്ട് ഫിലിം എന്ന മാധ്യമത്തെ സീരിയസ് ആയി സമീപിക്കുന്ന ഒരു ഡയറക്ടർ ശ്രദ്ധിക്കേണ്ട കാര്യങ്ങൾ എന്തൊക്കെയാണ് ? ബഡ്ജറ്റ് കുറച്ച് പരമാവധി എക്സ്പെരിമെന്റ് ചെയ്യുക , ആകാവുന്നത്ര ഫെസ്റ്റിവലുകളിലേക്ക് അയയ്ക്കുക , യുട്യൂബിൽ ധൃതിപ്പെട്ട് റിലീസ് ചെയ്യാതിരിക്കുക ഇത്രയൊക്കെയാണ് എന്റെ അനുഭവത്തിൽ ഒരു ഷോർട്ട്ഫിലിം മേക്കർ ശ്രദ്ധിക്കേണ്ട കാര്യങ്ങൾ . ഫ്രീയായി ചിത്രം സമർപ്പിക്കാവുന്ന ഒട്ടേറെ ഫെസ്റ്റിവലുകളുണ്ട് അന്തർദേശീയ തലത്തിൽ തന്നെ . ഫെസ്റ്റിവൽ പ്രദർശനങ്ങൾ കഴിഞ്ഞിട്ട് യുട്യൂബിൽ റിലീസ് ചെയ്യുന്നതാവും ഉചിതം . യുട്യൂബിൽ നിന്നുള്ള റെവന്യൂ പിന്നീടാണെങ്കിലും കിട്ടുമല്ലോ .